Anmeldte Jan Ove Ekeberg for drapstrusler: – Belastende at det vitses med 
Tidligere leder av Den norske forfatterforeningen, Heidi Marie Kriznik, reagerer på at forfatterne Jan Ove Ekeberg og Anne Holt tar opp en sak på Facebook som for henne var alvor: I 2018 anmeldte hun Ekeberg for drapstrusler etter en NRK-debatt.  – Denne saken har vært så belastende – og blir det igjen nå ved at anmeldelsen jeg selv ikke har offentliggjort slippes av den anmeldte og kommenteres og vitses med på Facebook, sier Heidi Marie Kriznik til VG. Hun har ikke tidligere ønsket å snakke om hendelsen i media, men nå som Jan Ove Ekeberg tar dette opp i full offentlighet på Facebook, bekrefter hun at hun tidlig i 2018 anmeldte forfatter og tidligere TV 2-profil Jan Ove Ekeberg for drapstrusler. Anmeldelsen ble henlagt i april samme år.  – Jeg anmeldte et forhold der alvorlige trusler ble fremsatt. Jeg ønsker ikke å kommentere ytterligere. Det er i en tråd på Anne Holts Facebook-side at den henlagte politianmeldelsen kom opp sist lørdag. Anne Holt forteller i et innlegg som kan leses av alle (ikke bare de 13.000 følgerne hennes), at hennes neste krimbok om Hanne Wilhelmsen skal handle om forfatterrivalisering.  «Om (penge) misunnelse og mistro, litterære klasseskiller og krangling og til og med dødelig hat.» skriver Holt som forteller at stofftilgangen de siste ukene har overveldet henne.  Hun viser til den opphetede forfatterkrangelen som har pågått de siste ukene. Det startet med et forfatteopprop i VG 22. januar, som Forfatterforbundet reagerte på i denne kronikken – og de to forfatterforeningene debatterte heftig senest i Debatten på NRK for en uke siden.  Stridens kjerne går veldig forenklet fortalt ut på hvem som skal bestemme hvilke forfattere som skal motta statens kunstnerstipend.  Anne Holt kaller forfatterkrangelen «en fest å bivåne» – og en av dem som kommenterer Facebook-innlegget er tidligere leder i Forfatterforbundet, Jan Ove Ekeberg. Han skriver:  «Fritt for å være drapsmannen. Jeg ble jo vitterlig (latterlig?) anmeldt for drapstrusler av en viss Krischnik ...» Anne Holt svarer:  «Den historien der er aldeles fantastisk. Helt ubetalelig». Til VG svarer forfatter og tidligere leder av Forfatterforbundet, Jan Ove Ekeberg, slik på at Heidi Marie Kriznik opplever kommentarene som belastende:  – Det er et faktum at jeg ble anmeldt for drapstrusler. Jeg opplevde det som veldig sterkt. Kriznik kunne jo tenkt litt på hvordan det var for meg å få en anmeldelse mot meg. Jeg har ikke kriminelt rulleblad, har vel bare to fartsbøter gjennom historien. – Hvis hun er fornærmet over at jeg vitser om det, så har jeg ingen medlidenhet. Den anmeldelsen var helt grunnløs – jeg mener det var et forsøk på å kneble Forfatterforbundet og skape splid. – Kriznik forteller at det var alvorlige trusler som ble fremsagt og som var grunnen til anmeldelsen? – Når dette nå rykkes opp i, så liker jeg det ikke. Jeg er en ironisk og fleipete type – som også har temperament. Jeg burde ha vært roligere i situasjonen og ikke hisset meg opp, sier Ekeberg.  VG har sett en e-post fra en «mellommann» der det kommer frem at Jan Ove Ekeberg ville be om unnskyldning dersom Kriznik var villig til å trekke anmeldelsen. – Jeg skjønte at hun var skremt, og jeg ville be om unnskyldning om hun følte seg truet. Det var et forsøk på å løse saken i minnelighet, men hun ville ikke trekke anmeldelsen, sier Ekeberg. Han legger til at han derfor i samråd med advokat den gangen hadde forberedt en motanmeldelse for falsk anmeldelse dersom ikke anmeldelsen hadde blitt henlagt.  Oppdatering: Ekeberg fjernet Facebook-kommentaren sin etter at VG publiserte saken.  Ifølge Heidi Marie Kriznik var det etter en Dagsnytt 18-sending i NRK i midten av desember 2017 at Ekeberg kom med trusler. De to hadde møttes til debatt i forbindelse med opprettelsen av det som i dag er Forfatterforbundet – som Ekebeg var med på å starte som et alternativ til Den norske forfatterforeningen. Det var allerede den gangen uenighet mellom de to foreningene. Mens Den norske forfatterforeningen blant annet krever at en forfatter må ha utgitt to bøker for å bli medlem, hvorav én av høy litterær kvalitet, kan alle forfattere bli medlem av Forfatterforbundet.  Kriznik ønsker ikke å utdype hva truslene gikk i.  Mette Møller, som var generalsekretær i Forfatterforeningen på denne tiden, og nå jobber som direktør i Fond for utøvende kunstnere, bekrefter at hendelsen ble anmeldt.  – Heidi Marie Kriznik var veldig rystet, lei seg og redd etter hendelsen, sier Møller og fortsetter:  – I en sånn situasjon har man ikke så mange virkemidler, og jeg var med på å råde henne til å anmelde. Vi var fullt klar over at anmeldelsen nok ville bli henlagt, for det var ingen vitner til det som ble sagt, men enkelte ting skal man ikke finne seg i. En anmeldelse viser at dette er uakseptabelt – og at man tar ansvar for at slike ytringer ikke blir stående uimotsagt, sier Møller til VG. Anmeldelsen ble levert tidlig på nyåret 2018, og ble henlagt som «intet straffbart forhold bevist» i midten av april.  Anne Holt står for det hun skrev i Facebook-tråden om at historien både er «fantastisk» og «ubetalelig», men mener at hun ikke har vitset om noen ting. – Dette kommer opp i en tråd som handler om en roman jeg er i gang med – og som handler om forfatterrivalisering. Der jeg opplever at virkeligheten overgår fantasien.  – Og altså: Når det i virkeligheten er slik at lederen av en forfatterforening anmelder lederen for den andre forfatterforeningen for drapstrusler, så er jo det en helt fabelaktig historie – i denne konteksten. – Kriznik reagerer på det hun oppfatter som vitsing om en alvorlig sak? – Jeg har ikke vitset eller gjort narr av noen her. Det kan alle gå inn og se selv. Hva Jan Ove Ekeberg eller andre skriver, tar ikke jeg ansvaret for – så lenge ytringen er klart innenfor det lovlige.  Nesten 1000 personer har liket innlegget til Anne Holt – og de fleste kommenterer at de gleder seg til å lese videre om dette i neste krimbok om Hanne Wilhelmsen.  Men en som reagerer på det Jan Ove Ekeberg og Anne Holt skriver om Krizniks anmeldelse, er forfatter Olaug Nilssen. «Dette høyrest alt anna enn latterleg, fantastisk og ubetaleleg ut.», skriver hun i en kommentar til Jan Ove Ekeberg og Anne Holt i Facebook-tråden.  Til VG utdyper hun: – Det virker jo her som om de bruker anmeldelsen som et eksempel på hvor dumme de på den andre siden i den pågående konflikten er. Akkurat som om det var helt latterlig å anmelde Ekeberg for den episoden? – Jeg synes det er usmakelig og ufølsomt. Jeg synes man skal holde seg for god til å vitse om dette, sier Olaug Nilssen.  Hun mener at en grense er nådd.  – Vi har en sår debatt med harde fronter i media, og dette gjør bare alt enda mer ubehagelig. Det forsterker konfliktnivået å trekke frem en slik alvorlig hendelse. – Det overrasker meg også at Anne Holt ikke vil gå med på at dette var å gå over streken. Noen måtte si fra, og denne gangen ble det meg. 
Tidligere leder av Den norske forfatterforeningen, Heidi Marie Kriznik, reagerer på Facebook-kommentarer fra forfatterne Jan Ove Ekeberg og Anne Holt om hennes anmeldelse av Ekeberg for drapstrusler i 2018. Saken ble henlagt, men Kriznik mener det er belastende at dette nå kommer opp igjen.  Jan Ove Ekeberg, som tidligere var tidligere var leder for Forfatterforbundet, mener anmeldelsen var grunnløs - og opplevde det som veldig sterkt.  Anne Holt sier hun ikke har vitset eller gjort narr av noen, men for en forfatter som skriver om forfatterrivalisering er dette en «fabelaktig» historie. Forfatter Olaug Nilssen reagerer også på kommentarene - og kaller det «usmakelig».